ગુજરાતી લિટરેચર ફેસ્ટિવલ, ટૂંકમાં જીએલએફ. છેલ્લાં પાંચ વર્ષથી ગુજરાતી સાહિત્યરસિકો જેની ચાતક નજરે રાહ જોતાં રહે છે તે સાહિત્ય, કલા, ફિલ્મ તથા નાટ્યજગતનો આ અનોખો ઉત્સવ હાલમાં જ ૭ જાન્યુઆરીના રોજ અમદાવાદના કનોરિયા સેન્ટર ફોર આર્ટ્સ ખાતે રાજીખુશીથી સંપન્ન થયો. વર્ષ ૨૦૧૪થી શરૃ થયેલા આ વાર્ષિક સાહિત્યિક મહોત્સવે બહુ ટૂંકા ગાળામાં સાહિત્ય રસિકોમાં પોતાનું આગવું સ્થાન ઊભું કર્યું છે. માત્ર ગુજરાતી જ નહીં, કોઈ પણ ભાષાના વારસા સાથે યુવાનોને જોડવાનું કામ અઘરું છે. એ રીતે જોઈએ તો રાજ્યની બે પ્રતિષ્ઠિત સાહિત્યિક સંસ્થાઓ ગુજરાત સાહિત્ય અકાદમી અને ગુજરાતી સાહિત્ય પરિષદ પણ અત્યાર સુધી યુવાઓને ગુજરાતી ભાષા સાથે જોડવામાં સદંતર નિષ્ફળ નિવડી છે. અંગ્રેજી માધ્યમની શાળાઓમાં ભણેલી આજની પેઢી દિવસે ને દિવસે ગુજરાતી ભાષાથી દૂર જઈ રહી છે. ત્યારે જીએલએફનું આગમન થાય અને પહેલા જ વર્ષથી પ્રચંડ લોકપ્રિયતા મેળવે તે કોઈ ચમત્કારથી કમ નથી. પાંચ વર્ષમાં આ એકમાત્ર એવો સાહિત્યિક કાર્યક્રમ બની રહ્યો છે જ્યાં યુવાનો સ્વેચ્છાએ આવે છે, મિત્રોને મળે છે, ગમતા સેશનમાં ભાગ લે છે અને કંઈક નવું જાણવા શીખવા મળ્યાનો આનંદ અનુભવે છે. આગળ જેની વાત કરી તે બંને સંસ્થાઓના જાહેર કાર્યક્રમો ક્યારે શરૃ થાય છે અને પૂરા થાય છે તેની તેના સભ્યો સિવાય ભાગ્યે જ કોઈને જાણ હોય છે. જેની સામે જીએલએફને લઈને યુવાનોમાં ખાસ્સી ઉત્સુકતા હોય છે. બહુ ટૂંકાગાળામાં તેણે દરેક ઉંમરના લોકોમાં પોતાની આગવી છાપ ઊભી કરી છે તે નાનીસૂની બાબત નથી. એનો એક અર્થ એવો પણ થઈ શકે કે, જે કામ આટલાં વર્ષોમાં અકાદમી કે પરિષદ ન કરી શકી તે જીએલએફે કરી બતાવ્યું છે. જોકે, જેમ દરેક નવી વસ્તુનાં સારાં નરસાં પાસાંઓ હોય છે એમ જીએલએફ પણ તેમાંથી બાકાત નથી. તેની ચર્ચા કરતાં પહેલાં આ વખતના કાર્યક્રમમાં નવું શું હતું તેની વાત કરીએ.